b"\n_START_ARTICLE_\nWikiartmap\n_START_SECTION_\n2009\n_START_PARAGRAPH_\nUn cop detectades les necessitats del sector, Maite Oliva inicia la creaci\xc3\xb3 del projecte Wikiartmap a mitjans del 2009, treballant inicialment en l'estructuraci\xc3\xb3 d'una plataforma que permeti desenvolupar la missi\xc3\xb3 i els objectius del projecte, al mateix temps que li permeti retroalimentar-se, mitjan\xc3\xa7ant la participaci\xc3\xb3 dels propis usuaris.\n_START_SECTION_\n2010\n_START_PARAGRAPH_\nA partir de la idea de la plataforma en el 2009, es treballa en el seu pla d'empresa al llarg del 2010 i en el disseny, producci\xc3\xb3, programaci\xc3\xb3 de mapes, pujada de continguts, funcionalitat interna i visualitzaci\xc3\xb3 de la seva interf\xc3\xadcie._NEWLINE_A partir del desenvolupament del projecte a nivell conceptual i estructural, la seg\xc3\xbcent fase va consistir en l'elaboraci\xc3\xb3 de la proposta de viabilitat econ\xc3\xb2mica, desenvolupada al Centre d'Innovaci\xc3\xb3 i Empresa de l'Ajuntament de Figueres. Wikiartmap compta amb el certificat de viabilitat econ\xc3\xb2mica expedit pels serveis econ\xc3\xb2mics de l'Ajuntament de Figueres.\n_START_SECTION_\n2011\n_START_PARAGRAPH_\nVa ser premiat amb el segon guard\xc3\xb3 en la tercera edici\xc3\xb3 dels Premis Emprenedors de l'Alt Empord\xc3\xa0 el 28 d'abril del 2011, com al projecte d'empresa m\xc3\xa9s viable, innovador i amb major potencial de creixement, organitzat per l'Associaci\xc3\xb3 de Joves Empresaris de la Prov\xc3\xadncia de Girona, l'Ajuntament de Figueres, el Consell Comarcal de l'Alt Empord\xc3\xa0 i el diari local Empord\xc3\xa0._NEWLINE_A poc a poc es va anar construint l'equip, tant assessor com de producci\xc3\xb3, i l'empenta definitiva al desenvolupament del projecte va arribar gr\xc3\xa0cies suport del Ministerio de Cultura durant l'any 2011, aix\xc3\xad com el suport d'entitats com l'Ajuntament de Figueres, la Diputaci\xc3\xb3 de Girona, el Patronat de Turisme Girona Costa Brava i l'Euroregi\xc3\xb3 Pirineus Mediterr\xc3\xa0nia.\n_START_SECTION_\n2012\n_START_PARAGRAPH_\nLa traject\xc3\xb2ria aconseguida el 2011, li proporciona els recursos necessaris per poder dur a terme la producci\xc3\xb3 de la Fase 1 del projecte i el llan\xc3\xa7ament de la seva versi\xc3\xb3 Beta #1, que va ser presentada a l'Arts Santa M\xc3\xb2nica de Barcelona el 28 de mar\xc3\xa7 del 2012, en versi\xc3\xb3 espanyola i amb 8.000 continguts multi idioma. El 7 de juny del mateix any, es presenta al Museu de l'Empord\xc3\xa0 de Figueres, la versi\xc3\xb3 catalana._NEWLINE_El 21 d'agost assoleix els 18.000 continguts, i a principis de novembre, els 20.000 A mitjans de novembre el projecte \xc3\xa9s seleccionat protagonista del nou espot de difusi\xc3\xb3 internacional al llarg del 2013 de Microbank, el Banc Social de La Caixa. El 13 de desembre es presenta l'obertura de l'\xc3\xa0rea d'usuari a la Casa de Cultura de Girona, amb el suport del Patronat de Turisme Girona Costa Brava.\n_START_SECTION_\n2013\n_START_PARAGRAPH_\nEl 20 de mar\xc3\xa7 assoleix els 23.000 continguts multi-idioma i els 500 usuaris registrats.\n_START_SECTION_\nContingut lliure\n_START_PARAGRAPH_\nEls continguts s\xc3\xb3n continguts oberts, publicats sota una llic\xc3\xa8ncia de Creative Commons-BY_SA 3.0 no restrictiva i en un format que en permet expl\xc3\xadcitament que pot ser compartit, reutilitzat i modificat. L'eina incorpora i estructura els continguts existents a Wikip\xc3\xa8dia i Viquip\xc3\xa8dia sobre el mapa, alhora que permet als usuaris introduir nous continguts georeferenciats i relacionar-los amb altres._NEWLINE_En entrar un contingut a Wikiartmap, el seu introductor assumeix que aquest contingut esdev\xc3\xa9 lliure d'\xc3\xbas. L'introductor d'un contingut en ser\xc3\xa0 sempre el seu administrador al WAM, responsable de les diferents edicions d'aquest. _NEWLINE_L'administraci\xc3\xb3 d'un contingut pot ser reclamada per un altre editor. Wikiartmap supervisa sempre els continguts inicials, i portar\xc3\xa0 un control de les diferents edicions que es duguin a terme. _NEWLINE_El ritme de pujada de continguts per part dels usuaris respon a una mitjana d'uns 2.000 continguts mensuals.\n_START_SECTION_\nPunt de vista neutral\n_START_PARAGRAPH_\nAls seus articles, Wikiartmap prioritza sempre el punt de vista neutral. Tot i que en aquest camp la neutralitat \xc3\xa9s motiu de controv\xc3\xa8rsia, es valora positivament aquells continguts i edicions que tendeixen a la neutralitat. Per aquest motiu, els articles s\xc3\xb3n complementats amb dades estad\xc3\xadstiques p\xc3\xbabliques i visibilitat proporcional a l'inter\xc3\xa8s que un contingut desperta en l'usuari: \xc3\xa9s l'usuari, amb la seva participaci\xc3\xb3, qui ordena els continguts a Wikiartmap i facilita la seva visibilitat. L'eina no interfereix ni prioritza la visibilitat de cap contingut.\n_START_SECTION_\nDiccionari de l'art\n_START_PARAGRAPH_\nEl Wikiartmap \xc3\xa9s un diccionari de l'art, el patrimoni i la creaci\xc3\xb3 a l'espai p\xc3\xbablic. No t\xc3\xa9 una voluntat enciclop\xc3\xa8dica, sin\xc3\xb3 que pret\xc3\xa9n recollir refer\xc3\xa8ncies sobre el patrimoni, l'art i la creaci\xc3\xb3 que es troben a l'espai p\xc3\xbablic i mostrar-los a l'usuari d'una manera pr\xc3\xa0ctica i senzilla. L'objectiu \xc3\xa9s el de facilitar l'acc\xc3\xa9s de l'usuari a aquests continguts, sense pretendre esdevenir font de refer\xc3\xa8ncia absoluta. Per a con\xc3\xa8ixer en profunditat un contingut, cal dirigir-se a continguts complementaris com altres fonts prim\xc3\xa0ries o la Wikipedia en totes les seves versions. Wikiartmap sintetitza els continguts en un espai limitat.\n_START_SECTION_\nPlataforma\n_START_PARAGRAPH_\n\xc3\x89s una eina inform\xc3\xa0tica en n\xc3\xbavol d'\xc3\xbas lliure, a l'abast de creadors, agents culturals i entitats que els permet difondre el seu patrimoni i les seves intervencions en una plataforma d'abast internacional i continguts din\xc3\xa0mics, amb una estructura de navegaci\xc3\xb3 i interacci\xc3\xb3 intu\xc3\xaftives, gr\xc3\xa0cies a una acurada qualitat visual. Incorpora els formats de navegaci\xc3\xb3 t\xc3\xa0ctil a l'estructura, de manera que l'usuari mai perd la refer\xc3\xa8ncia geogr\xc3\xa0fica de la seva situaci\xc3\xb3._NEWLINE_Permet navegaci\xc3\xb3 per mapa, per imatges i per llistat de continguts, en una pr\xc3\xa0ctica interf\xc3\xadcie que permet un apropament al territori i a les creacions que s'hi relacionen. L'ordenaci\xc3\xb3 dels continguts, progressiva en el mapa i en les cerques, es genera mitjan\xc3\xa7ant la popularitat d'aquests, on l'eina no interv\xc3\xa9 en la seva ordenaci\xc3\xb3._NEWLINE_Tamb\xc3\xa9 disposa d'integraci\xc3\xb3 amb xarxes socials com facebook, twitter, tumblr i google+ i la creaci\xc3\xb3 d'una xarxa social pr\xc3\xb2pia que permet a l'usuari compartir i seguir continguts, a banda d'incloure funcionalitats per ell mateix com incrustar mapes als seus propis blogs i webs o crear els seus propis mapes a partir de continguts existents.\n_START_SECTION_\nLa interf\xc3\xadcie principal: el mapa\n_START_PARAGRAPH_\nWikiartmap es desenvolupa sobre el mapa Terreny de Google Maps. _NEWLINE_Els continguts existents s'obren directament sobre el mapa mitjan\xc3\xa7ant icones diferenciades per categoria i cada zoom mostra els 100 punts m\xc3\xa9s populars de l'\xc3\xa0rea visible del mapa. _NEWLINE_La banda superior permet filtrar continguts, canviar el tipus de vista i l'idioma general i entrar a Wikiartmap com a usuari. La banda inferior \xc3\xa9s la que cont\xc3\xa9 les informacions corporatives del projecte, l'\xc3\xa0rea d'usuari, afegir continguts i l'acc\xc3\xa9s directe al blog de Wikiartmap._NEWLINE_La barra WAM (acr\xc3\xb2nim de WikiArtMap) cont\xc3\xa9 el cercador de continguts, el marcador num\xc3\xa8ric interactiu, l'\xc3\xa0rea de compartici\xc3\xb3 general a xarxes socials, l'incrustat de mapa i el canvi de tipus de mapa. Al lateral dret de la pantalla, es troba la barra de zoom i llegenda; per a major comoditat, l'usuari pot despla\xc3\xa7ar la caixa de llegenda per la pantalla a la ubicaci\xc3\xb3 que desitgi, i obrir-la i tancar-la tamb\xc3\xa9 quan ho desitgi._NEWLINE_Quan l'usuari passa per damunt d'una icona, s'obre una mini fitxa que al fer-hi clic, obre el contingut corresponent.\n_START_SECTION_\nModel de fitxa de contingut\n_START_PARAGRAPH_\nUna de les aportacions destacades de Wikiartmap a nivell d'interacci\xc3\xb3 \xc3\xa9s l'eliminaci\xc3\xb3 del canvi de pantalla i del pas enrere: la fitxa de contingut s'obre sempre damunt la vista de pantalla en qu\xc3\xa8 es troba l'usuari, de manera que aquest mai no perd la seva localitzaci\xc3\xb3 ni la seva cerca._NEWLINE_El model de fitxa \xc3\xa9s \xc3\xbanic per a totes les categories i blocs de contingut, i est\xc3\xa0 formada per diferents elements: a la banda superior, s'hi troba la icona indicativa de categoria, la de marcar com a preferit i l'\xc3\xa0rea de compartici\xc3\xb3 i de den\xc3\xbancia del contingut. A la segona banda superior, es troba la zona d'editar contingut i el canvi d'idioma d'aquest. _NEWLINE_El cos de la fitxa, de fons blanc, es compon d'una cap\xc3\xa7alera, el text principal (2.000 car\xc3\xa0cters) i una galeria d'imatges que l'usuari pot ampliar per a consultar en detall. Seguidament, troba continguts relacionats, historial, comentaris i text complementari._NEWLINE_A la banda inferior, ancoratges (accessos directes) als diferents elements de la fitxa: continguts relacionats, historial, comentaris i text de m\xc3\xa9s informaci\xc3\xb3. L'usuari pot despla\xc3\xa7ar-se per la fitxa verticalment mitjan\xc3\xa7ant la barra de despla\xc3\xa7ament lateral o b\xc3\xa9 mitjan\xc3\xa7ant els ancoratges, que desplacen la fitxa verticalment fins al contingut seleccionat sempre mantenint la cap\xc3\xa7alera de la fitxa._NEWLINE_Gr\xc3\xa0cies a un sistema combinat d'ancoratges a les bandes superior i inferior, la fitxa de continguts s'expandeix verticalment mostrant m\xc3\xa9s continguts en funci\xc3\xb3 de la mida de pantalla de l'usuari, sense variar la seva estructura ni el funcionament de la interacci\xc3\xb3.\n_START_SECTION_\nNavegaci\xc3\xb3 per imatges i per llistat de continguts\n_START_PARAGRAPH_\nLa cerca o vista de l'usuari pot ser consultada al WAM en tres formats diferents: mapa, imatges i llistat. _NEWLINE_A la vista d'imatges, l'usuari pot consultar els continguts mitjan\xc3\xa7ant un collage visual de la seva cerca, amb despla\xc3\xa7ament vertical infinit. Al llistat de continguts, l'usuari pot realitzar una cerca m\xc3\xa9s espec\xc3\xadfica dins la base de dades i aplicar filtres complementaris als continguts. Aquesta funcionalitat ha estat pensada espec\xc3\xadficament per a facilitar la seva tasca als desenvolupadors i introductors de contingut a Wikiartmap.\n_START_SECTION_\nComplicitat i suports\n_START_PARAGRAPH_\nWikiartmap compta amb el suport del Ministerio de Cultura, la Diputaci\xc3\xb3 de Girona, el Patronat de Turisme Girona-Costa Brava, l'Ajuntament de Figueres i l'Euroregi\xc3\xb3 Pirineus Mediterr\xc3\xa0nia, i amb la complicitat i assessorament d'agents procedents de diferents \xc3\xa0mbits com la innovaci\xc3\xb3, la cultura, la tecnologia i la comunicaci\xc3\xb3. En paral\xc2\xb7lel, Wikiartmap compta tamb\xc3\xa9 amb el suport dels WAMpartners, una xarxa d'entitats que donen suport en continu\xc3\xaftat al projecte. La xarxa WAM est\xc3\xa0 formada per entitats, com Bonart Cultural, que col\xc2\xb7laboren amb el projecte en diferents formats, ja sigui de difusi\xc3\xb3 i comunicaci\xc3\xb3 com de continguts o altres complicitats."